Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 3 Φεβρουαρίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 419/31-1-2017 επίκαιρη ερώτηση του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη δράση της οργάνωσης «Ελλήνων Συνέλευσις» και τον ιδρυτή της, Αρτέμη Σώρρα. 2. Η με αριθμό 410/30-1-2017 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Μεταναστευτικής Πολιτικής, σχετικά με τη χρηματοδότηση των δράσεων των ΜΚΟ, στη διαδικασία υποδοχής και περίθαλψης προσφύγων και υπηκόων τρίτων χωρών εισερχομένων στην Ελλάδα. 3. Η με αριθμό 420/31-1-2017 επίκαιρη ερώτηση του Βουλευτή Μαγνησίας του Λαϊκού Συνδέσμου - Χρυσή Αυγή κ. Παναγιώτη Ηλιόπουλου προς τον Υπουργό Οικονομικών, σχετικά με τις ληξιπρόθεσμες οφειλές του δημοσίου προς τους ιδιώτες. 4. Η με αριθμό 414/30-1-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την ενημέρωση για το στάδιο που βρίσκεται η διαδικασία υλοποίησης της επένδυσης στο πρώην αεροδρόμιο του Ελληνικού. 5. Η με αριθμό 426/31-1-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας Έρευνας και Θρησκευμάτων, σχετικά με τη φοίτηση των μαθητών στα ναυτικά επαγγελματικά λύκεια. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 411/30-1-2017 επίκαιρη ερώτηση του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Αγροτικής Ανάπτυξης και Τροφίμων, σχετικά με την ανάγκη άμεσης αποζημίωσης των ελαιοπαραγωγών και παραγωγών μανταρινιών ποικιλίας «κλημεντίνη» στην Αργολίδα. 2. Η με αριθμό 421/31-1-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών, σχετικά με την ανθελληνική δράση Τούρκων πρακτόρων και εκπροσώπων τους στη Θράκη. 3. Η με αριθμό 415/31-1-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την αναβολή των προκηρύξεων του Προγράμματος Αγροτικής Ανάπτυξης. 4. Η με αριθμό 427/31-1-2017 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με την ένταξη της Ογκολογικής - Αιματολογικής Μονάδας Ημερήσιας Νοσηλείας στον Οργανισμό του Νοσοκομείου Μυτιλήνης. 5. Η με αριθμό 416/31-1-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την υπόθεση της μπύρας και αν υπάρχουν επίορκοι στην επιτροπή ανταγωνισμού. 6. Η με αριθμό 390/24-1-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υγείας, σχετικά με τη μείωση δαπανών στην ειδική αγωγή για την εξειδικευμένη εκπαίδευση - θεραπεία. 7. Η με αριθμό 344/16-1-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Υγείας, σχετικά με τη δυσαρέσκεια των πολιτών με τον ΕΟΠΥΥ και τη δημόσια φροντίδα υγείας. 8. Η με αριθμό 358/17-1-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, σχετικά με τη λήψη μέτρων για τις καταστροφές σε αγροτικές καλλιέργειες σε περιοχές της Κρήτης λόγω των χιονοπτώσεων και του παγετού. 9. Η με αριθμό 351/16-1-2017 επίκαιρη ερώτηση του Βουλευτή Μεσσηνίας του Λαϊκού Συνδέσμου - Χρυσή Αυγή κ. Δημητρίου Κουκούτση προς τον Υπουργό Αγροτικής Ανάπτυξης και Τροφίμων, σχετικά με την κατάργηση της ΠΟΠ ελιάς Καλαμάτας. 10. Η με αριθμό 348/16-1-2017 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, σχετικά με την επανάληψη της παράτασης του σχεδίου διαχείρισης για τη βιντζότρατα που θέτει σε άμεσο κίνδυνο τη βιωσιμότητα των ελληνικών θαλασσών. 11. Η με αριθμό 328/10-1-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας Έρευνας και Θρησκευμάτων, σχετικά με την εκπαίδευση των προσφυγόπουλων. Αναφορές - Ερωτήσεις (Άρθρο 130 παράγραφος 5 του Κανονισμού της Βουλής) 1. Η με αριθμό 2149/20-12-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη δυνατότητα τροποποίησης της συγκεκριμένης διάταξης (άρθρο 12 του ν.4387/2016) που πλήττει ιδιαιτέρως τις περιπτώσεις που η σύζυγος του θανόντος δεν εργάζεται. Κύριοι συνάδελφοι, μια και ξεκινάμε εγκαίρως, θα διαβάσω πρώτα τις επίκαιρες ερωτήσεις που δεν θα συζητηθούν. Η δεύτερη με αριθμό 398/27-1-2017 επίκαιρη ερώτηση πρώτου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς την Υπουργό Τουρισμού κ. Έλενα Κουντουρά, σχετικά με την έλλειψη δευτερογενούς και εξειδικευμένης επεξεργασίας των στοιχείων των αφίξεων, που δημιουργεί ψευδή και ανακριβή εικόνα για τον τουρισμό μας δεν θα συζητηθεί. Επίσης, δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι ακόλουθες ερωτήσεις: Η πρώτη με αριθμό 405/30-1-2017 επίκαιρη ερώτηση δεύτερου κύκλου του Βουλευτή Γρεβενών του ΣΥΡΙΖΑ κ. Χρήστου Μπγιάλα, σχετικά με τη μετάβαση στο ψηφιακό σήμα για μεγάλα τμήματα της επαρχίας δεν θα συζητηθεί λόγω ανειλημμένων υποχρεώσεων του Υπουργού Ψηφιακής Πολιτικής, Τηλεπικοινωνιών και Ενημέρωσης, κ. Νικολάου Παππά. Η ενδέκατη με αριθμό 333/12.01.2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεοδώρου Παπαθεοδώρου, σχετικά με τη χρηματοδότηση δημοσιογράφων και ιστοσελίδων, δεν θα συζητηθεί λόγω κωλύματος του Υπουργού Ψηφιακής Πολιτικής, Τηλεπικοινωνιών και Ενημέρωσης, κ. Νικολάου Παππά. Η πρώτη με αριθμό 404/30-1-2017 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου, σχετικά με τη σύνταξη εθνικού σχεδίου για τη στήριξη της βαμβακοκαλλιέργειας, δεν θα συζητηθεί λόγω κωλύματος του Υφυπουργού Αγροτικής Ανάπτυξης και Τροφίμων, κ. Βασιλείου Κόκκαλη. Επίσης, η δεύτερη με αριθμό 399/27-1-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονος Φωτήλα, σχετικά με την καθυστέρηση του έργου επέκτασης της διώρυγας του ποταμού Πηνειού στη δυτική Αχαΐα, δεν θα συζητηθεί λόγω κωλύματος του Υφυπουργού Αγροτικής Ανάπτυξης και Τροφίμων, κ. Βασιλείου Κόκκαλη. Ομοίως, η έβδομη με αριθμό 402/27-1-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη, σχετικά με τη μείωση του κόστους των διαγνωστικών εξετάσεων για τον καρκίνο του μαστού, δεν θα συζητηθεί λόγω κωλύματος του Αναπληρωτή Υπουργού Υγείας, κ. Παύλου Πολάκη. Η πέμπτη με αριθμό 408/30-1-2017 επίκαιρη ερώτηση δεύτερου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα, σχετικά με τα σοβαρά προβλήματα των οικογενειών και των εργαζομένων στις υπηρεσίες ειδικής αγωγής δεν θα συζητηθεί λόγω κωλύματος του Αναπληρωτή Υπουργού Υγείας, κ. Παύλου Πολάκη. Η δέκατη με αριθμό 337/13-1-2017 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού, σχετικά με το εύρος εφαρμογής της τηλεϊατρικής στην Ελλάδα, δεν θα συζητηθεί λόγω κωλύματος του Αναπληρωτή Υπουργού Υγείας, κ. Παύλου Πολάκη. H δωδέκατη με αριθμό 313/5-1-2017 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τον κίνδυνο να μείνουν χωρίς θεραπείες τα παιδιά και οι έφηβοι της ειδικής αγωγής, δεν θα συζητηθεί λόγω κωλύματος του Αναπληρωτή Υπουργού Υγείας, κ. Παύλου Πολάκη. Επίσης, η δεύτερη με αριθμό 89/5-10-2016 ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Υγείας, σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου, δεν θα συζητηθεί λόγω κωλύματος του Αναπληρωτή Υπουργού Υγείας, κ. Παύλου Πολάκη. Επίσης, η τρίτη με αριθμό 89/5-10-2016 ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου, δεν θα συζητηθεί λόγω κωλύματος του Αναπληρωτή Υπουργού Υγείας, κ. Παύλου Πολάκη. Υπάρχει, βέβαια, και το σχετικό δελτίο, που στέλνει πάντα με φροντίδα η Γενική Γραμματεία της Κυβέρνησης και ο Γενικός Γραμματέας, με τις επίκαιρες ερωτήσεις που θα συζητηθούν και που δεν θα συζητηθούν. Θα συζητηθεί η έβδομη με αριθμό 366/20-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, σχετικά με την αποκατάσταση της αδικίας στην παραγωγή ηλεκτρικού ρεύματος από οικιακά φωτοβολταϊκά συστήματα. Στην ερώτηση θα απαντήσει ο Υπουργός Περιβάλλοντος και Ενέργειας, κ. Γεώργιος Σταθάκης. Κύριε Σαρίδη, έχετε τον λόγο για δύο λεπτά, για να εισηγηθείτε την ερώτησή σας.
Ευχαριστώ πολύ, κυρία Πρόεδρε. Κύριε Υπουργέ, όπως γνωρίζετε, η εφαρμογή των διατάξεων του ν.4254/2014 έχει επιφέρει τεράστια και σημαντική μείωση στην εγγυημένη τιμή του ηλεκτρικού ρεύματος κατά 42%, το ρεύμα το οποίο παράγεται στις στέγες σαράντα δύο χιλιάδων περίπου νοικοκυριών που έχουν εγκαταστήσει φωτοβολταϊκά συστήματα ισχύς ως δέκα κιλοβάτ. Η άδικη αυτή κατάσταση, όπως παραπάνω περιγράφηκε, έχει δημιουργήσει, εκτός από την ηθική και τη νομική της υπόσταση, τεράστια οικονομικά προβλήματα στους παραγωγούς ηλεκτρικής ενέργειας, έχει ζημιώσει την εθνική οικονομία και αντίκειται ουσιαστικά και στις εξαγγελίες της Κυβέρνησης και του Πρωθυπουργού για μια ανάπτυξη με ένα δίκαιο και κοινωνικό πρόσημο, απαλλαγμένη από τις στρεβλώσεις του παρελθόντος, ενώ πλήττει ουσιαστικά και την προσπάθεια παραγωγής ενέργειας με όσο το δυνατόν χωροταξικά διεσπαρμένες και φιλικές προς το περιβάλλον μεθόδους. Υπενθυμίζεται ότι ο κύριος Πρωθυπουργός έχει δηλώσει στο κοντινό παρελθόν ότι καμμιά ανάπτυξη και καμμιά παραγωγική ανασυγκρότηση δεν μπορεί να βασιστεί πάνω σε κοινωνικά ερείπια και ότι η δύναμη αυτής της Κυβέρνησης είναι η εμπιστοσύνη του ελληνικού λαού και η σχέση τιμής που έχει η Κυβέρνηση αυτή μαζί του. Κατόπιν τούτου, κύριε Υπουργέ, ερωτάσθε: Αναγνωρίζετε την παραπάνω προβληματική και άδικη κατάσταση; Και αν ναι, ποιος είναι ο σχεδιασμός του Υπουργείου Περιβάλλοντος και Ενέργειας για την επίλυση του προβλήματος και ποιος ο χρονικός προγραμματισμός των πρωτοβουλιών που σχεδιάζετε να πάρετε; Ευχαριστώ πολύ, κύριε Υπουργέ.
Κύριε Υπουργέ, έχετε τον λόγο για τρία λεπτά.
Όπως γνωρίζετε, η Ελλάδα ακολουθεί τους στόχους της Ευρωπαϊκής Ένωσης για την ανάπτυξη των ΑΠΕ και έχει συμφωνήσει με τους δύο στόχους: το 2020 να παράγουμε το 20% της ενέργειας και το 2030 το 30% της ενέργειας. Τον πρώτο στόχο του 2020 τον έχουμε πετύχει σχεδόν ήδη από τώρα, είμαστε στο 18% με 19%. Αυτό επιτεύχθηκε με μια μεγάλη ανάπτυξη των ανανεώσιμων πηγών ενέργειας τα προηγούμενα χρόνια, έχοντας όμως ως αφετηρία μια υπερβολική υπόσχεση από την πλευρά των τότε κυβερνήσεων περί αποδόσεων των επενδύσεων στις ΑΠΕ που θα ξεπερνούσαν το 25% ετησίως, κοινώς ότι θα υπήρχε απόσβεση των επενδύσεων αυτών σε τέσσερα χρόνια. Αυτό στην πορεία άλλαξε για αντικειμενικούς λόγους, πρώτον, διότι αυτό το κόστος το πληρώνουν οι καταναλωτές και σύμφωνα με τα δεδομένα, οι ΑΠΕ παραμένουν η πιο ακριβή μορφή ενέργειας και το μείγμα, η σχέση δηλαδή με τη φθηνότερη παραγωγή του λιγνίτη και του νερού και αερίου που ήταν ενδιάμεσα, καθορίζει και τη μέση τιμή που πληρώνει ο καταναλωτής. Συνεπώς, εκ των πραγμάτων, η μια διάσταση ήταν ότι έπρεπε να γίνει ένας εξορθολογισμός. Αυτός έγινε με τον ν.4254/2014, που υπήρξε μια μεγάλη συμφωνία για όλες τις κατηγορίες των παραγωγών με νέες μεσοσταθμικές τιμές αποζημίωσης που να εξασφαλίζουν κατά το δυνατόν ομοιόμορφη κατανομή των βαρών για όλους τους υφιστάμενους φωτοβολταϊκούς σταθμούς, λαμβάνοντας υπ' όψιν τις παραμέτρους, όπως την τεχνολογία κατασκευής, το κόστος προμήθειας, την εγκατάσταση εξοπλισμού, το μέγεθος των εγκαταστάσεων και το χρονικό διάστημα λειτουργίας της επένδυσης. Όσον αφορά στις εγκαταστάσεις αυτές - εννοώ στη στέγη - η οικονομική τους απόδοση με βάση τα δεδομένα του ν.4254 παραμένει 18,5% με 20%, πολύ πάνω από τον μέσο όρο, που είναι το 13,5%. Άρα η ετήσια απόδοση των φωτοβολταϊκών στέγης έχει μια υψηλότερη απόδοση ακριβώς επειδή δεν είναι εμπορική δραστηριότητα και δόθηκε, επίσης, με υπουργική απόφαση στο τέλος του 2014 η δυνατότητα συμψηφισμού για την κάλυψη των ιδίων αναγκών των παραγωγών. Σήμερα από τα ενημερωτικά δελτία του ειδικού λογαριασμού των ΑΠΕ, τα φωτοβολταϊκά συστήματα στις στέγες το 2003 είχαν αμοιβή 514,8 ευρώ η MWh. Σήμερα η τιμή είναι 397 ευρώ, σχεδόν 400 ευρώ. Είναι κοινά αποδεκτό ότι η εγγυημένη τιμή αποζημίωσης παραμένει σε ικανοποιητικά επίπεδα. Υπενθυμίζω ότι για να καταστεί δυνατή η αποζημίωση της παραγωγής ενέργειας από ΑΠΕ, επιβλήθηκε η χρέωση του ειδικού τέλους μείωσης εκπομπών αερίων ρύπων, το ΕΤΜΕΑΡ, το οποίο ανάμεσα στο 2010 και 2016 έχει αυξηθεί 6.000%. Το ΕΤΜΕΑΡ είναι σημαντική συνιστώσα επιβάρυνσης στον λογαριασμό ρεύματος και συνεπώς ισορροπεί ανάμεσα στους παραγωγούς και στους καταναλωτές. Αποτελεί μόνιμη έγνοια της σημερινής πολιτικής ηγεσίας του ΥΠΕ, μαζί με την ίση μεταχείριση των διαφόρων ιδιοκτητών φωτοβολταϊκών και την άρση των στρεβλώσεων, στις οποίες αναφερθήκατε και οι οποίες παραμένουν αποκλειστική ευθύνη των προηγούμενων κυβερνήσεων. Τούτων δοθέντων, υπάρχει και μια δεύτερη ευρωπαϊκή διάσταση. Η ευρωπαϊκή διάσταση λέει ότι το καθεστώς των εγγυημένων τιμών παραγωγής ΑΠΕ μεταφέρεται σταδιακά σε ένα καθεστώς που και οι ΑΠΕ θα λειτουργούν με τους κανόνες της αγοράς. Ως προς αυτό το ευρωπαϊκό πλαίσιο και την ευρωπαϊκή οδηγία, σε αυτή τη μεταβατική διάσταση εμείς με υπουργική απόφαση το 2015 διασφαλίσαμε ότι το μεταβατικό τέλος ασφαλείας εφοδιασμού, για την κατηγορία ειδικά των φωτοβολταϊκών στεγών, είναι μηδενικό. Άρα δώσαμε μια προνομιακή μεταχείριση σε σχέση με τις άλλες κατηγορίες ΑΠΕ που θα ενταχθούν στο σύστημα των αγορών και θα λειτουργήσουν περίπου έναν με ενάμιση χρόνο από τώρα. Εν κατακλείδι, το ΥΠΕ αυτό που προσπαθεί να κάνει είναι δύο πράγματα: Πρώτον, σταδιακά να μεταφερθούμε και να συνεχίσουμε να αναπτύσσουμε τις ΑΠΕ. Επαναλαμβάνω ότι έχουμε πετύχει τον στόχο του 2020 με τον νέο μεγάλο κύκλο επενδύσεων στα αιολικά. Μπορούμε να πούμε ότι θα πετύχουμε και τον στόχο του 2030 πολύ σύντομα. Άρα αναπτύσσονται οι ΑΠΕ. Δεύτερον, θέλουμε μια ισορροπία στις τιμές. Ακολουθώντας το ευρωπαϊκό σύστημα, προσπαθούμε να εισάγουμε πιο ανταγωνιστικούς κανόνες αγοράς στους ηλεκτροπαραγωγούς ΑΠΕ. Τρίτον, χρειάζεται να τηρούμε την ισορροπία με τους καταναλωτές, διότι τελικά οι καταναλωτές πληρώνουν την παραγωγή ηλεκτρικής ενέργειας. Με αυτές τις τρεις μέριμνες και με δεδομένη την ίση μεταχείριση των ηλεκτροπαραγωγών, είμαστε ανοικτοί σε διάλογο για διαπιστωμένες στρεβλώσεις. Θεωρούμε, όμως, ότι οι σημερινές αποδόσεις, τουλάχιστον όπως έχουν διαμορφωθεί ανάμεσα στο 13%, με δεδομένη τη μείωση του κόστους των ΑΠΕ, και στο 18,5% με 20% που απολαμβάνουν ορισμένες κατηγορίες - και σωστά - , είναι μια ισορροπημένη προσέγγιση.
Κύριε Σαρίδη, έχετε τον λόγο για τρία λεπτά.
Ευχαριστώ πολύ, κυρία Πρόεδρε. Κύριε Υπουργέ, τον ν.4254/2014 ο ΣΥΡΙΖΑ δεν τον είχε στηρίξει, όταν είχε παρουσιαστεί στην ελληνική Βουλή, και μάλιστα τον είχε κατακεραυνώσει. Αυτό τώρα το οποίο μου λέτε εσείς να θεωρήσω ότι είναι και η απάντηση η οποία θα μεταφερθεί στον Πανελλήνιο Σύλλογο Φωτοβολταϊκών Στέγης, με τον οποίο ενδεχομένως θα έχετε μέσα στις αρχές αυτού του μήνα, όπως τους έχετε υποσχεθεί, μια συνάντηση εργασίας. Είναι μια απάντηση η οποία σαφώς και δεν ικανοποιεί τους ανθρώπους εκείνους οι οποίοι εμπιστεύθηκαν την ελληνική πολιτεία. Δεν έχει καμμία σημασία αν την εμπιστεύθηκαν φέτος ή αν την εμπιστεύθηκαν πριν από τρία χρόνια, την εμπιστεύθηκαν όμως, υπόγραψαν μαζί της και ξεκίνησαν μια προσπάθεια, η οποία είχε εμφανιστεί ότι θα έκανε καλό στην ελληνική οικονομία και στο κλίμα. Πριν από λίγες ημέρες εδώ είχατε μια συνάντηση εργασίας με τον Επίτροπο της Ευρωπαϊκής Ένωσης και συζητήσατε για τα θετικά αποτελέσματα που έχουν οι ανανεώσιμες πηγές ενέργειας και στην εθνική οικονομία και στο κλίμα. Μάλιστα, ο κ. Κανιέτε ενημέρωσε και τις επιτροπές πάνω σε αυτό. Στις συνεδριάσεις αυτές αποτέλεσε κοινή παραδοχή το πώς θα έπρεπε να κινηθούμε. Τα φωτοβολταϊκά στέγης, ξέρετε, αποτελούν την πρώτη γραμμή για να κινηθούμε αυτής της προσπάθειας, η οποία πρέπει να γίνει για την επόμενη μέρα. Η Κυβέρνηση με τη σημερινή της στάση, κύριε Υπουργέ, δεν δείχνει ότι αντιλαμβάνεται τι ζημιά έχουν πάθει σαράντα δύο χιλιάδες νοικοκυριά, τα οποία εμπιστεύθηκαν, έστω - να το αποδεχθώ αυτό - , την Κυβέρνηση η οποία έχει παρέλθει. Από εκεί και πέρα, εσείς όμως τι κάνετε; Εσείς δεν είστε εδώ για να δημιουργήσετε κοινωνικά ερείπια, κύριε Υπουργέ. Είσαστε για να δώσετε λύσεις και για να κάνετε διάλογο. Σε κάθε περίπτωση, ανεξάρτητα από τη στάση την οποία θα δείξει το Υπουργείο, εμείς από τη δική μας την πλευρά θα παρακολουθήσουμε τον συγκεκριμένο διάλογο και τη στάση του Υπουργείου και θα επανέλθουμε. Ευχαριστώ πολύ.
Κύριε Σταθάκη, έχετε τον λόγο για τη δευτερολογία σας.
Κατ' αρχάς, έχω συναντήσει τον σύλλογο. Όμως, να συμφωνήσετε μαζί μου για ορισμένες καταστατικές αρχές. Αν υποσχέθηκε κάποια στιγμή η προηγούμενη κυβέρνηση ότι θα είχαν αποδόσεις 30% και 35% ετησίως και θα έκαναν απόδοση σε τρία χρόνια και για τα επόμενα είκοσι πέντε χρόνια, καταλαβαίνετε ότι στην Ελλάδα της κρίσης δεν μπορούμε να επικαλεστούμε ότι η απάντηση είναι «σας διαμορφώνω μια επένδυση, επιθυμητή μεν, θα την αποσβένετε σε τρία χρόνια και επί είκοσι πέντε χρόνια θα την απολαμβάνατε». Αυτά ήταν υποσχέσεις που δόθηκαν από κυβερνήσεις οι οποίες δεν είχαν λογική. Λογική έχει το σύστημα και συζητάμε και με βάση τις ευρωπαϊκές εξελίξεις, όπως γίνονται στον χώρο των ΑΠΕ. Επαναλαμβάνω επακριβώς τα νούμερα και πείτε μου αν είναι τόσο άδικη μεταχείριση. Τα νούμερα λένε ότι σήμερα αμείβονται με 397 ευρώ, έναντι 512 ευρώ, που ήταν η εγγυημένη τιμή τότε, στην εποχή της κ. Μπιρμπίλη δηλαδή, που υποσχέθηκε λαγούς με πετραχήλια, προφανώς! Και είμαστε εδώ για διορθώσουμε. Έχει απόδοση 18,5% με 20% ετήσια και άρα αποσβένουν σε τέσσερα χρόνια. Αν έχουν πάρει δάνειο, σημαίνει απόσβεση σε πέντε και αν δεχθώ και κάτι παραπάνω, σημαίνει απόσβεση σε έξι. Όμως, αυτά είναι τα οικονομικά δεδομένα. Και, επαναλαμβάνω, ότι σήμερα ο μέσος όρος απόσβεσης των ΑΠΕ, η απόδοση των κεφαλαίων στις ΑΠΕ, που εγγράφεται στα συστήματα υπολογισμού, όπως τα κάνουμε στα διάφορα επίπεδα, οι ρυθμιστικές αρχές, είναι κατά μέσο όρο 13%. Άρα υπάρχει ένα μέτρο. Τα έχω πει στο σύλλογο αυτά. Υπάρχουν κάποια θέματα επιμέρους, στα οποία μπορεί να υπάρχουν κάποιες μικροδιορθώσεις σε σχέση με τον νόμο που επικαλεστήκατε τότε. Όμως, αυτά είναι εφικτά. Επί της αρχής, όμως, και επί της ουσίας, δεν νομίζω ότι υπάρχουν πάρα πολλά περιθώρια να αλλάξουμε αυτά τα δεδομένα.
Συνεχίζουμε με την με αριθμό 1735/5-12-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Περιβάλλοντος και Ενέργειας, σχετικά με τον διαχωρισμό περιπτώσεων της πραγματικής ρευματοκλοπής και της εκτίμησης για πιθανή μη καταγραφείσα κατανάλωση και ένταξη στο διακανονισμό των τριάντα έξι δόσεων της ΔΕΗ όλων των κατηγοριών οφειλών των καταναλωτών. Κύριε Κεγκέρογλου, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, στις 5 Δεκεμβρίου που κατατέθηκε η ερώτηση, δεν είχαν ανακοινωθεί οι ρυθμίσεις οι οποίες αποφασίστηκαν από τη διοίκηση για τις περιπτώσεις ληξιπρόθεσμων οφειλών για το ηλεκτρικό ρεύμα. Όμως, το πρόβλημα παραμένει σε ορισμένες πτυχές και ιδιαίτερα για το θέμα που θέτω. Υπάρχει πράγματι θέμα με την ρευματοκλοπή. Όμως, από την ενημέρωση που έχω, ο τρόπος με τον οποίο διαπιστώνεται ρευματοκλοπή ή μη, δεν είναι ολοκληρωμένος. Έτσι, για τις περιπτώσεις που οι άνθρωποι λείπουν για σημαντικό διάστημα από το σπίτι για οποιονδήποτε λόγο - σπίτια κλειστά λόγω του ότι έληξε το ενοικιοστάσιο ή για πιθανή ανακαίνιση - δεν είναι σίγουρο ότι γίνεται επιτόπου η πιστοποίηση και η διαπίστωση εάν υπάρχει ρευματοκλοπή ή είναι μία από αυτές τις περιπτώσεις. Ήρθε στο γραφείο μου - και με αφορμή αυτό ερεύνησα το θέμα και έκανα ερώτηση - μία ογδοντατριάχρονη κυριούλα, η οποία έλειπε έξι μήνες και πάνω στην Αθήνα, στην κόρη της, και όταν επέστρεψε χαρακτηρίστηκε «ρευματοκλέπτρια». Δεν υπήρχε η δυνατότητα - και δεν νομίζω ότι μπορεί να υπάρξει η δυνατότητα για τη συγκεκριμένη - να υπάρξει αυτό. Όμως, γίνεται λογιστικά. Όταν, δηλαδή, στο κομπιούτερ φανεί από ένα ποσοστό και πάνω διαφορά, αμέσως μπαίνει στην πιθανή ρευματοκλοπή. Θα πρέπει, όμως, να γίνεται και μία επιτόπια εξέταση, εάν συντρέχει μία από τις περιπτώσεις που σας αναφέρω. Αυτό είναι το πρώτο θέμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το δεύτερο θέμα είναι ότι ακόμη και στο πλαίσιο του νέου διακανονισμού που αποφάσισε η ΔΕΗ, που διευκολύνει πάρα πολλές περιπτώσεις, υπάρχουν ορισμένα αντιφατικά, τα οποία θα πρέπει πιθανόν να τα δει άμεσα και πριν λήξει αυτή η διαδικασία η διοίκηση, ούτως ώστε να αντιμετωπιστούν. Τα θεωρώ στρεβλώσεις. Δηλαδή, βλέπω εδώ στην περίπτωση που κάνει την ρύθμιση για έως 500 ευρώ και ενώ παρέχει έκπτωση, παρακάτω λέει ότι το ποσό αυτό θα τοκιστεί για το διάστημα του ενός έτους, δεν θα είναι απαλλαγμένο από τόκους. Αυτά τα δύο είναι αντιφατικά ή, τουλάχιστον, φαίνονται αντιφατικά. Υπάρχουν και οι περιπτώσεις που όταν έχουμε μη καταγραφείσα κατανάλωση, δεν σου κάνουν παραπάνω από τέσσερις δόσεις. Αυτό όμως, πρέπει να ισχύει για τις περιπτώσεις όπου είναι ρευματοκλοπή διαπιστωμένη, όχι μη καταγραφείσα. Τελευταία είναι η περίπτωση κατά την οποία έχουμε διακοπή λόγω οφειλής, που σημαίνει ότι δεν έχει την δυνατότητα να πληρώσει. Εκεί έρχεται και του λέει σε δώδεκα δόσεις και όχι σε τριάντα έξι. Μα, εάν είχε τη δυνατότητα να πληρώσει, θα πλήρωνε και δεν θα χρειαζόταν ούτε τις δώδεκα δόσεις. Αυτό, ίσως χρειάζεται μία διόρθωση. Σας ευχαριστώ, κυρία Πρόεδρε.
Κι εγώ ευχαριστώ. Κύριε Υπουργέ, έχετε τον λόγο για τρία λεπτά.
Ευχαριστώ, κυρία Πρόεδρε. Κύριε συνάδελφε, υπάρχει ένα θέμα το οποίο συμμερίζεστε κι εσείς. Συνιστά μία αγωνία και για τη ΔΕΗ και για το περιβάλλον ότι η ρευματοκλοπή είναι στο 5%. Είναι πολύ υψηλός ο συντελεστής. Είναι μεγάλο το πρόβλημα. Όλοι καταλαβαίνουμε ότι η οικονομική πίεση μπορεί να οδηγεί σε ακραίες καταστάσεις, αλλά δεν δικαιολογεί υπό οιεσδήποτε συνθήκες και με δεδομένο όλο το θεσμικό πλαίσιο την προσφυγή στη ρευματοκλοπή. Τις μετρήσεις τις κάνει ο ΔΕΔΔΗΕ και όχι η ΔΕΗ. Ο ΔΕΔΔΗΕ παρακολουθεί και μεταφέρει τα στοιχεία. Αν στο ιστορικό υπάρχουν πολύ μεγάλες αποκλίσεις, ο ΔΕΔΔΗΕ πιστοποιεί τη ρευματοκλοπή. Η ΔΕΗ από την πλευρά της έχει ένα αυτόματο σύστημα, με το οποίο αν θεσμοθετείται με πολύ μεγάλη απόκλιση για κάποιο χρονικό διάστημα - δεν γίνεται αυτόματα - τότε προκύπτουν ενδείξεις ότι τιμολογείται πλέον διαφορετικά, ακριβώς όπως προβλέπεται η περίπτωση ρευματοκλοπής. Σε κάθε περίπτωση, προφανώς, αν συμβεί κάτι τέτοιο υπάρχει η διαδικασία των ενστάσεων, η οποία ενεργοποιείται και η οποία οδηγεί σε αυτό που επικαλεστήκατε στην αρχή, στην ανάγκη, δηλαδή, ο ΔΕΔΔΗΕ επιτόπου να προβεί σε επανέλεγχο και επανεξέταση. Στην περίπτωση που ο ΔΕΔΔΗΕ πιστοποιεί ότι παρ' όλο που υπήρχε αυτή η πολύ μεγάλη απόκλιση δεν αποτελούσε ρευματοκλοπή, η ΔΕΗ ακυρώνει την επιπλέον χρέωση και ο πελάτης αντιμετωπίζεται με τα συμφωνηθέντα. Τελευταίο σημείο και σημαντικό. Η ΔΕΗ προσφέρει το πακέτο ρυθμίσεων και γι' αυτούς που έχουν υποπέσει στη ρευματοκλοπή. Προφανώς οι ρυθμίσεις δεν μπορεί να είναι εξίσου ευνοϊκές με αυτές των ανθρώπων που είχαν αδυναμία πληρωμής και οι οποίες εντάσσονται σε ένα λίγο πιο ευνοϊκό σύστημα ρυθμίσεων. Η εξίσωση προφανώς δεν μπορεί να γίνει, διότι άλλο θέμα είναι η αδυναμία πληρωμής, στην οποία περίπτωση γίνεται μια προσπάθεια να υπάρξει ένα σύστημα ρυθμίσεων που να διευκολύνει τους καταναλωτές, και άλλο φυσικά η ρευματοκλοπή. Επαναλαμβάνω ότι και στην περίπτωση αυτή το σύστημα ρυθμίσεων της ΔΕΗ, όπως έχει διαμορφωθεί, είναι πολύ ικανοποιητικό. Ευχαριστώ.
Κύριε Κεγκέρογλου, έχετε τον λόγο.
Ευχαριστώ, κυρία Πρόεδρε. Έμμεσα πήραμε απάντηση γιατί γίνεται αυτό το αλαλούμ με τη ρευματοκλοπή ή την πιθανή μη καταγραφείσα, που οφείλεται σε άλλους λόγους. Είναι άλλος ο φορέας. Η συγκεκριμένη κυρία πάει, λοιπόν, στη ΔΕΗ και λέει στον υπάλληλο: «Και τι κάνουμε τώρα παιδί μου;» «Θα κάνουμε ρύθμιση, κυρία μου». Αφού έχουμε οφειλή, κάνει τη ρύθμιση και πληρώνει την πρώτη δόση. Στη συνέχεια όταν κατάλαβε ότι την κατηγορούσαν ότι έκλεβε το ρεύμα ενώ δεν ίσχυε, δεν μπορούσε να κάνει τίποτε, γιατί με τη ρύθμιση και την πληρωμή της πρώτης δόσης αποδέχθηκε ότι ήταν σε αυτό το καθεστώς. Συνεπώς δεν μπορούσε να κάνει ένσταση. Υπάρχει εδώ ένα θέμα. Δείτε το. Εγώ το θέτω. Υπάρχει πάρα πολύς κόσμος που το αντιμετωπίζει και, πραγματικά, πρέπει να το διαχωρίσουμε. Γι' αυτούς που κάνουν ρευματοκλοπή, πρέπει να είναι αυστηρότερο το σύστημα, όχι, όμως, για τους υπόλοιπους. Προς θεού! Λογιστικά δεν γίνεται. Αλλιώς να αλλάξει σύστημα. Πάντως στον ΔΕΔΔΗΕ, στη ΔΕΗ και μέχρι να δούμε τι γίνεται, υπάρχει απ' ό,τι φαίνεται ένα κενό. Στις ρυθμίσεις που αποφασίστηκαν, νομίζω, στις αρχές Ιανουαρίου, υπάρχουν δυο - τρία κενά τα οποία σας επεσήμανα και τα οποία μπορούν να βελτιωθούν για να έχουμε καλύτερη απόδοση. Γιατί εκτός από την αγωνία και το ενδιαφέρον που υπάρχει για την αδυναμία των καταναλωτών και ιδιαίτερα των ευάλωτων, υποθέτω ότι υπάρχει και ένα μεγάλο κενό με έσοδα στην πλευρά του οργανισμού. Είναι, λοιπόν, σημαντικό να δούμε πώς αυτό βελτιώνεται. Έτσι, λοιπόν, επισημαίνω ξανά την αντίφαση, ότι ενώ δίνει τη δυνατότητα για έκπτωση 10% στην περίπτωση που είναι μέχρι 500 ευρώ για όλον τον χρόνο, την ίδια ώρα λέει ότι αυτό θα είναι έντοκο. Το δεύτερο που νομίζω ότι πρέπει να αναθεωρηθεί, είναι πως όταν γίνεται διακοπή λόγω οφειλής, θα πρέπει να γίνεται και εκεί σε τριάντα έξι δόσεις. Δεν υπάρχει λόγος. Οικονομική αδυναμία έχει και απλώς είναι παραπάνω από το εύλογο διάστημα που αφήνει - πιστεύω - χωρίς να διακόψει και διακόπτεται για την ίδια αιτία που, πραγματικά, υπάρχει για πολλές χιλιάδες καταναλωτές, δηλαδή αδυναμία να καταβληθεί η οφειλή. Όχι, πάντως, δώδεκα. Αυτό είναι δεδομένο. Τα άλλα κριτήρια, ανάλογα με το ύψος, που έχουν τεθεί στις προηγούμενες κατηγορίες, θα μπορούσε να πει κανείς ότι είναι ακριβοδίκαια. Όμως στην περίπτωση αυτή από τη στιγμή που έχει αδυναμία και γι' αυτό του κόβουν το ρεύμα και του λένε, «Όχι εσύ θα πληρώσεις σε δώδεκα δόσεις», είναι νομίζω αντιφατικό. Κλείνοντας θέλω να πω το εξής: Μπορεί να υπάρχει η δυνατότητα ένστασης, για να διαπιστωθεί επιτόπου αν είναι ρευματοκλοπή ή απλώς λογιστικό που οφείλεται σε άλλους λόγους, όπως είναι η απουσία από το σπίτι, η διακοπή του ενοικιοστασίου ή η ανακαίνιση του σπιτιού - έβαλα τρεις περιπτώσεις στην ερώτησή μου - πρέπει, όμως, να υπάρχει διαδικασία ένστασης και μετά από πιθανή αίτηση διακανονισμού ο οποίος μπορεί να τρέχει, για να μπορεί να βρει το δίκιο του ο άνθρωπος ο οποίος αντιλαμβάνεται εκ των υστέρων ότι είναι κατηγορούμενος για κάτι το οποίο δεν έκανε. Ευχαριστώ.
Ευχαριστούμε. Κύριε Υπουργέ, θέλετε να δευτερολογήσετε;
Όχι, κυρία Πρόεδρε.
Ευχαριστούμε. Κυρίες και κύριοι συνάδελφοι, έχω να σας κάνω κάποιες ανακοινώσεις. Έχουμε δύο αιτήσεις άδειας για μετάβαση στο εξωτερικό, σύμφωνα με το άρθρο 76 του Κανονισμού της Βουλής, οι οποίες έχουν ως εξής: 1. «Αξιότιμε κύριε Πρόεδρε, αιτούμαι άδεια για μετάβαση στην Αγγλία από την Κυριακή 26 Φεβρουαρίου μέχρι την Πέμπτη 2 Μαρτίου. Με εκτίμηση, Νότης Μηταράκης.». 2. «Παρακαλώ όπως μου χορηγηθεί άδεια απουσίας στο εξωτερικό από 6 έως 9 Φεβρουαρίου 2017 για προσωπικούς λόγους. Με εκτίμηση, Νίκος Δένδιας.». Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Θα συνεχίσω με τις επίκαιρες ερωτήσεις που δεν θα συζητηθούν. Η τρίτη με αριθμό 394/24-1-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας του Λαϊκού Συνδέσμου - Χρυσή Αυγή κ. Κωνσταντίνου Μπαρμπαρούση προς τον Υπουργό Εσωτερικών, σχετικά με τη λήψη μέτρων για τον εκσυγχρονισμό του δικτύου ύδρευσης στην πόλη του Αιτωλικού, προκειμένου να προστατευθεί η δημόσια υγεία και η υγεία των κατοίκων της περιοχής. Επίσης δεν θα συζητηθεί η έκτη με αριθμό 367/20-1-2017 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με την απαράδεκτη εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς. Δεν θα συζητηθεί η όγδοη με αριθμό 365/20-1-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με την επαναλειτουργία μεταβατικών τμημάτων του ΤΕΙ Δυτικής Ελλάδας, λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Αιτία: Φόρτος εργασίας. Επίσης δεν θα συζητηθεί η ένατη με αριθμό 338/13-1-2017 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την προοπτική κατοικήσεως των είκοσι οκτώ νησιών που αναβαθμίζει την εθνική ελληνική κυριαρχία και ενισχύει τα κυριαρχικά δικαιώματα της χώρας, λόγω κωλύματος του Υφυπουργού Ναυτιλίας και Νησιωτικής Πολιτικής κ. Νεκτάριου Σαντορηνιού. Αιτία: Ανειλημμένες υποχρεώσεις. Επίσης δεν θα συζητηθεί η τρίτη με αριθμό 393/24-1-2017 επίκαιρη ερώτηση πρώτου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον διορισμό υπόδικης στη διοίκηση του Υπερταμείου Αποκρατικοποιήσεων, λόγω κωλύματος του Υπουργού Οικονομικών κ. Ευκλείδη Τσακαλώτου. Αιτία: Φόρτος εργασίας.
Κυρία Πρόεδρε, μπορώ να έχω τον λόγο;
Ορίστε, κυρία Ζαρούλια.
Αξιότιμη κυρία Πρόεδρε, η σημερινή επίκαιρη ερώτηση που δεν θα απαντηθεί, αφορά τον διορισμό της κόρης της κ. Ασημίνας Ξηροτύρη - Αικατερινάρη, πρώην Βουλευτού του ΣΥΡΙΖΑ και πρώην Βουλευτού της ΔΗΜΑΡ στο Υπερταμείο Αποκρατικοποιήσεων. Αυτή, λοιπόν - όπως πληροφορούμεθα από πλείστα δημοσιεύματα τα οποία θα καταθέσω σε λίγο - είναι στα δικαστήρια κατηγορούμενη σε βαθμό κακουργήματος για απιστία για τη γνωστή υπόθεση χρηματοδότησης της ΓΕΝΟΠ - ΔΕΗ και για ένα εργοστάσιο στην κυριολεξία φάντασμα της ΔΕΗ στη Ρόδο, για το οποίο δαπανήθηκαν 75 εκατομμύρια ευρώ. Παρ' όλα αυτά ο ΣΥΡΙΖΑ της ανέθεσε τη διαχείριση της δημόσιας περιουσίας της χώρας. Εδώ, λοιπόν, τίθεται το ερώτημα, με ποιον σκοπό επελέγη η κυρία αυτή, η κ. Αικατερινάρη, για τη συγκεκριμένη θέση της Διευθύνουσας Συμβούλου στην Ελληνική Εταιρεία Συμμετοχών και Περιουσίας. Είναι υπόδικη. Αυτή τη στιγμή είναι στα δικαστήρια. Αντιμετωπίζει κατηγορία σε βαθμό κακουργήματος.
Κυρία Ζαρούλια, κατ' αρχάς δεν υπάρχει ο Υπουργός για να σας απαντήσει …
Όχι, αλλά μισό λεπτό, κυρία Πρόεδρε.
Άρα πού απευθύνεται η ερώτηση;
Βλέπουμε ότι στη δημοκρατία στην οποία εσείς πιστεύετε, ότι υπάρχουν δύο μέτρα και δύο σταθμά. Σαφώς και οι πολίτες δεν είναι ίσοι, όπως επιβάλλει το Σύνταγμα των Ελλήνων. Στέρηση της κρατικής επιχορηγήσεως σε ένα εκλεγμένο από τον λαό κόμμα, το οποίο δεν χρωστάει σε καμμία τράπεζα ούτε έχει καταχραστεί δημόσιο χρήμα αλλά έχει συρθεί στα δικαστήρια κατόπιν μιας πολιτικής πλεκτάνης και εσείς οι άμεμπτοι του ΣΥΡΙΖΑ…
Κυρία Ζαρούλια, νομίζω ότι δεν υπάρχει λόγος να συνεχίσουμε. Αν είναι να συνεχίσουμε εδώ…
…δεν συνομιλείτε μαζί μας γιατί είμαστε υπόδικοι. Υπόδικη είναι κι αυτή η κυρία. Αυτή δεν έχει εκλεγεί…
Κυρία Ζαρούλια, κι εσείς είστε υπόδικοι και μιλάτε μέσα στη Βουλή όπως βλέπετε.
Με ακούτε; Δεν έχει εκλεγεί από τον λαό. Εσείς την έχετε διορίσει.
Εσείς, λέω, είστε υπόδικοι και μιλάτε στη Βουλή. Δεν υπάρχει κώλυμα για τον διορισμό σε αυτή τη θέση, με το ότι εκκρεμεί σε βάρος της ποινική δίωξη.
Σοβαρά, ε; Αυτή έχει το τεκμήριο της αθωότητας.
Ε, ναι. Αυτό λέει ο νόμος.
Σε εμάς δεν μας το αναγνωρίζετε.
Αυτό λέει ο νόμος. Εν πάση περιπτώσει θα σας απαντήσει ο αρμόδιος Υπουργός. Τώρα δεν θα υποκαταστήσουμε…
Αν έρθει.
Πώς δεν θα έρθει; Γιατί δεν θα έρθει;
Δεν έρχεται.
Έχετε τέτοιο δείγμα;
Βεβαίως.
Στις 24 Ιανουαρίου την έχετε καταθέσει. Σας παρακαλώ, τώρα. Μη δημιουργούμε εντυπώσεις.
Αν περάσει, δεν θα είναι επίκαιρη κυρία μου.
Λοιπόν, συνεχίζουμε. Κυρίες και κύριοι συνάδελφοι, δεν θα συζητηθούν οι εξής επίκαιρες ερωτήσεις: Η πέμπτη με αριθμό 409/30-1-2017 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής». Η έκτη με αριθμό 406/30-1-2017 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας. Η όγδοη με αριθμό 400/27-1-2017 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομικών, σχετικά με τα αναξιοποίητα ακίνητα για τα οποία το δημόσιο πληρώνει υψηλά ενοίκια. H δέκατη τρίτη με αριθμό 345/16-1-2017 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Άδωνιδος Γεωργιάδη προς τον Υπουργό Οικονομικών, σχετικά με τα ζητήματα κακοδιαχείρισης στα Ελληνικά Αμυντικά Συστήματα (ΕΑΣ). Επίσης δεν θα συζητηθεί η τέταρτη με αριθμό 2117/100/19-12-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, σχετικά με την καθυστέρηση της ολοκλήρωσης του έργου «Πάνορμο - Εξάντη», λόγω κωλύματος του Υπουργού Υποδομών και Μεταφορών κ. Χρήστου Σπίρτζη, γιατί βρίσκεται εκτός Αθηνών. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και τέσσερις εκπαιδευτικοί συνοδοί τους από το 6ο Δημοτικό Σχολείο Βύρωνα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Όπως ακούσατε, δεν θα συζητηθεί σήμερα σχεδόν η πλειοψηφία των ερωτήσεων. Γι' αυτό δεν υπάρχει συμμετοχή. Επίσης η τέταρτη με αριθμό 392/24-1-2017 επίκαιρη ερώτηση πρώτου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής (Εύης) Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη μη συμμετοχή εκπροσώπων των ασφαλισμένων στο ΔΣ του Ενιαίου Φορέα Κοινωνικής Ασφάλισης (ΕΦΚΑ), δεν θα συζητηθεί λόγω έκτακτου κωλύματος της Βουλευτού. Είναι προγραμματισμένη να συζητηθεί άλλη μια ερώτηση, στην οποία θα απαντήσει η Υπουργός Πολιτισμού κ. Λυδία Κονιόρδου. Επειδή ο Βουλευτής έχει κάποιο κώλυμα αλλά θα έλθει σε τρία λεπτά, προτείνω να κάνουμε ένα μικρό διάλειμμα. Δεν συνηθίζεται, αλλά εφόσον είχαμε τόσες λίγες ερωτήσεις σήμερα, ας κάνουμε αυτή την εξυπηρέτηση, για να συζητήσουμε κι αυτή την ερώτηση. Διακόπτουμε, λοιπόν, για πέντε (5΄) λεπτά.
Κυρίες και κύριοι συνάδελφοι, συνεχίζουμε τη συνεδρίαση. Θα συζητηθεί η τέταρτη με αριθμό 396/25-1-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς την Υπουργό Πολιτισμού και Αθλητισμού, σχετικά με την κατάσταση στον «Οργανισμό Μεγάρου Μουσικής Αθηνών». Τον λόγο έχει ο κ. Λοβέρδος για δύο λεπτά για να αναπτύξει την επίκαιρη ερώτηση.
Κυρία Υπουργέ, μιλώ στην Υπουργό Πολιτισμού Κυβέρνησης που το 2015 κατήργησε από την τρίτη λυκείου τη διδασκαλία του «Επιτάφιου» του Περικλέους - κατήργησε το Θουκυδίδη - και που τώρα το Ινστιτούτο Εκπαιδευτικής Πολιτικής κάνει προτάσεις να καταργηθεί η διδασκαλία της «Αντιγόνης». Άρα, δεν περιμένω πολλά. Ωστόσο, στην πρώτη σας ομιλία ως Υπουργός Πολιτισμού σάς παρακολούθησα. Μου έκανε εντύπωση μία φράση. Μετά από μία επίσκεψή σας στην Κίνα είπατε πως είδατε την Ελλάδα σαν ένα μικρό καράβι σε μια ατέλειωτη θάλασσα. Ίσως το είπατε και πιο καλά, αλλά κάπως έτσι το έχω συγκρατήσει. Έτσι είναι, αλλά αυτό το μικρό καράβι επιπλέει και πλέει τόσα χρόνια επειδή έχει τον πολιτισμό που έχει, επειδή έχει το όνομα που έχει, επειδή έχει τις παραδόσεις που έχει. Είστε Υπουργός Πολιτισμού. Δεν μπορώ να σας διαχωρίσω από τον κ. Μπαλτά και από τον κ. Ξυδάκη υπό την έννοια του χρόνου. Είστε δύο χρόνια Κυβέρνηση. Σε σχέση με το ερώτημα που έχω θέσει, μην παραξενεύεστε που είναι η πρώτη μου ερώτηση προς εσάς. Εγώ ως Βουλευτής της Αντιπολίτευσης έχω την τακτική λίγα θέματα, αλλά με διαρκή παρακολούθηση. Ό,τι απευθύνω σε ερώτημα στο Υπουργείο Πολιτισμού για το Μέγαρο στις 12 Μαΐου πριν από έξι μήνες περίπου πάλι - τρίτη φορά σήμερα - το κάνω σε όλους τους τομείς που έχω επιλέξει. Σας έχω κάνει δύο πάρα πολύ συγκεκριμένα ερωτήματα. Τι θα κάνετε με τη συνολική ρύθμιση που αφορά τη φορολογική εικόνα του Μεγάρου και εάν προτίθεστε να βοηθήσετε το Μέγαρο με περαιτέρω χρηματοδότηση. Στη δευτερολογία μου θα πω περισσότερα.
Κυρία Υπουργέ, έχετε τον λόγο για τρία λεπτά.
Κύριε Λοβέρδο, ίσως δεν θυμάστε αυτήν την παρατήρηση που έκανα, που εντόπισα τη διαφορά κλίμακας ανάμεσα στο μικρό καράβι της Ελλάδας. Μάλιστα ανέφερα η μικρή βάρκα, αλλά πολύτιμη βάρκα που κουβαλάει έναν τεράστιο θησαυρό, ένα πολύ σπουδαίο διαμάντι, που διαρκεί το φως του μέσα στους αιώνες. Αυτό ίσως απομονώνοντας μόνο μια φράση των λεγομένων μου μειώνει το γενικότερο πνεύμα με το οποίο είχε διατυπωθεί αυτή η φράση. Τώρα προχωράμε για το θέμα του Οργανισμού Μεγάρου Μουσικής Αθηνών. Είναι πολιτική απόφαση, όχι μόνο της δικής μου υπουργίας αλλά και προηγούμενα, να στηριχτεί και να λυθούν προβλήματα που χρονίζουν στον Οργανισμό Μεγάρου Μουσικής που δυστυχώς στη διάρκεια των προηγούμενων διοικήσεων του Μεγάρου και των προηγούμενων κυβερνήσεων δεν λύθηκαν, παρ' όλο που υπήρχε πολύ λιγότερο ασφυκτικό δημοσιονομικό καθεστώς από σήμερα. Σχετικά με το ύψος της επιχορήγησης, η ελληνική Κυβέρνηση κατ' εξαίρεση ενέκρινε ποσό 14.387.000 ευρώ από το τακτικό αποθεματικό του προϋπολογισμού του έτους 2016 για να εξοφληθούν οι πιστοποιημένες λειτουργικές ληξιπρόθεσμες οφειλές που είχαν γεννηθεί μέχρι τις 31-12-2015. Αύξησε, δε, εκτάκτως κατά 1 εκατομμύριο ευρώ την επιχορήγηση του έτους 2016. Με τον ν.4366/2016 εντάχθηκε το προσωπικό του Μεγάρου Μουσικής στο ενιαίο μισθολόγιο με διατήρηση μέρους της προσωπικής διαφοράς, έτσι ώστε να μειωθεί η σχετική λειτουργική δαπάνη. Η νέα διοίκηση του Οργανισμού Μεγάρου Μουσικής, με την οποία έχουμε άριστη σχέση και πολύ στενή συνεργασία για να λύνουμε μαζί τα προβλήματα, έχει λάβει υπ' όψιν της στον καλλιτεχνικό της προγραμματισμό την ανάγκη να μην δημιουργηθούν νέες ληξιπρόθεσμες οφειλές και εκπονεί νέο επιχειρηματικό σχέδιο προκειμένου να αυξήσει τα σχετικά έσοδα από εμπορικές δραστηριότητες, κυρίως συνέδρια, εκμισθώσεις αιθουσών που θα αντισταθμίσουν και θα υπερακοντίσουν την επίπτωση της σοβούσας οικονομικής κρίσης στο ύψος των χορηγιών και στα έσοδα από παραστάσεις. Ακόμα, από τη συνολική οφειλή του Μεγάρου Μουσικής προς τη ΔΟΥ ύψος 104 εκατομμυρίων ευρώ έγινε εφικτή με τον ν.4366/2016 η απομείωσή της κατά 53 εκατομμύρια ευρώ. Βεβαίως, τα προβλήματα δεν λύνονται όλα, αλλά θεωρούμε ότι οι προσπάθειες που έχουν γίνει ξεπερνούν κατά πολύ τις προσπάθειες που γίνανε στο παρελθόν. Για το 2017 η τακτική επιχορήγηση από το Υπουργείο Πολιτισμού και Αθλητισμού είναι της τάξεως των 3 εκατομμυρίων. Κάνουμε, δε, προσπάθεια αυτό να αυξηθεί. Ακόμα, επισημαίνουμε ότι λόγω του ύψους των οφειλών του Μεγάρου Μουσικής έχει απαλλαγεί από προσκόμιση ασφαλιστικής και φορολογικής ενημερότητας για αρκετές περιόδους με τελευταία την περίοδο από 28-11-2016 έως 28-2-2017 για να μπορέσει να έχει ασφαλιστική και φορολογική ενημερότητα για να μπορεί να εισπράττει την επιχορήγηση. Κάνουμε δε προσπάθειες να μπορέσει να υπάρξει η δυνατότητα να απορροφήσει κάποια προγράμματα για να ενισχύσει τη συντήρηση και την ανανέωση της υποδομής, που είναι πάρα πολύ σημαντική, όπως ξέρετε.
Κύριε Λοβέρδο, έχετε τον λόγο για τρία λεπτά.
Δεν καταλάβατε ίσως τη γενίκευσή μου. Εγώ συμφώνησα. Είπα ότι μου άρεσε πολύ αυτό που είπατε. Αλλά όταν χτυπάς σε καίρια σημεία αυτό που λέγεται ιστορία, παράδοση, πολιτισμός, όπως η κατάργηση της διδασκαλίας του «Επιτάφιου» του Περικλέους, ανοίγεις τρύπες στη βάρκα και θα μπει νερό. Γενικότερα, ο πολιτισμός, παρ' όλη την κρίση, πρέπει να τύχει σεβασμού. Πάμε στα συγκεκριμένα τώρα, κυρία Υπουργέ. Παραλάβατε ως Κυβέρνηση τον Οργανισμό του Μεγάρου Μουσικής Αθηνών με πάρα πολλά προβλήματα. Τον κρατήσαμε όρθιο με μια σειρά τροπολογιών, γιατί υποτίθεται ότι ετοιμαζόταν μια συνολική νομοθετική μεταρρύθμιση. Έπεσε η κυβέρνηση Σαμαρά - Βενιζέλου. Συνέχισε ο κ. Ξυδάκης αυτή την προσπάθεια και την έφερε στη Βουλή ο κ. Μπαλτάς. Το ψηφίσαμε. Ο εταίρος σας δεν το ψήφισε. Εμείς στηρίξαμε. Ο εταίρος σας πήγε αλλού. Μετά προέκυψε πρόβλημα με το Γενικό Λογιστήριο του Κράτους, ενώ εμείς ψηφίσαμε να υπάρχει συνολική φορολογική διευθέτηση, να υπάρχει μια εικόνα καθαρή για το Μέγαρο. Δηλαδή, παίρνει το δημόσιο ένα δισεκατομμύριο κτήρια; Να αναλάβει και τις σχετικές φορολογικές υποχρεώσεις. Το Γενικό Λογιστήριο του Κράτους απεδέχθη τα μισά με ερμηνεία. Όταν την είχατε φέρει εδώ, δεν ήσασταν εδώ για να την υποστηρίξετε. Είπατε κάτι και φύγατε. Μετά όμως αγόρευσα και είπα - ήλπιζα κάποιος σύμβουλός σας να σας το είχε πει - «φέρτε τροπολογία γι' αυτό, γιατί πέρυσι με τον ν.4366/2016 η Βουλή ψήφισε συνολική ρύθμιση». Και οι δικοί σας Βουλευτές και εμείς. Αντ' αυτού φέρατε τροπολογία. Εντάξει είπα. Μια τροπολογία που τελειώνει τον Φεβρουάριο. Σε λίγες μέρες θα χρειαστεί πάλι να έρθετε στη Βουλή. Φέρτε την συνολική τροπολογία. Θα σας στηρίξουμε. Αλλά αν το πηγαίνετε μήνα - μήνα, εμείς εξαντλούμαστε. Θα πάτε μόνοι σας μετά. Κι αν έχετε την πλειοψηφία, ψηφίστε τα. Κι ακόμη δεν μπορεί να λέτε τα περί φορολογικής ενημερότητας. Ρωτήστε τον κ. Θεοχαράκη. Του έχουν δεσμεύσει τους λογαριασμούς για χρέη στο ΙΚΑ. Του έχουν δεσμεύσει τους προσωπικούς λογαριασμούς. Εγώ τον είχα προειδοποιήσει. Όπως, επίσης, είχα πει στον κ. Μπαλτά ότι πολύ κακώς άλλαξε τον κ. Μάνο σε τόσο δύσκολη στιγμή, γιατί ο καινούργιος θέλει χρόνο να μάθει. Έτσι κάνουν οι άνθρωποι. Δεν τα ξέρουν όλα. Δεν ξέρω αν έχει ή δεν έχει ικανότητες ο νυν. Είναι ένα άλλο θέμα. Ξέρω όμως ότι κι αυτός, όπως όλοι οι άνθρωποι χρειάζεται χρόνο. Κάνατε αλλαγή πάνω εκεί που έβραζε το σίδερο. Και τώρα ο νέος θέλει χρόνο. Πήρε χρόνο. Δεν παίρνει χρόνο όμως το πρόβλημα. Έχει κάνει, κυρία Υπουργέ, την τριετή σύμβαση με το δημόσιο, ούτως ώστε να ξέρει τα έσοδά του; Δεν έχει κάνει ακόμα ούτε πρόγραμμα. Για πρώτη φορά το πρόγραμμα παρουσιάστηκε Δεκέμβριο, παρουσία σας, έμαθα. Τα προγράμματα παρουσιάζονται το φθινόπωρο, όχι τον χειμώνα. Δεν υπάρχει πολίτης που να μπορεί αυτήν τη στιγμή να πάρει ένα έντυπο και να δει ποιο είναι το πρόγραμμα του Μεγάρου, γιατί όλα είναι στα κουτουρού. Κυρία Πρόεδρε, υπάρχει εντύπωση ότι στο Μέγαρο πάνε οι πλούσιοι. Εγώ το αγαπάω, παρ' όλα τα προβλήματα που έχει. Δέχομαι τα προβλήματα και την κριτική που κάνετε. Όποιος όμως το παρακολουθεί και μια εκδήλωσή του τελειώνει, θα δει ότι πολύς κόσμος φεύγει με το μετρό, με το λεωφορείο και το τρόλεϊ. Είναι κανονικοί άνθρωποι της Αθήνας και εκτός Αθήνας που κάτι βρίσκουν εκεί. Μας κάνει περήφανους ο χώρος αυτός ως χώρος πολιτισμού, όπως πιστεύω και στο Ίδρυμα Νιάρχου θα νιώθουμε τα ίδια. Ακούστε. Αν έχετε πάρει απόφαση χωρίς να μας το λέτε να το κλείσετε, πρέπει να εξομολογηθείτε. Δεν μπορεί να δέχεστε εσείς, ως μια Υπουργός που δεν έχει στις πλάτες του βάρη, ότι τελικά από τη συνολική ρύθμιση, κυρία Κονιόρδου, το μόνο που έγινε είναι η περικοπή των εισοδημάτων των εργαζομένων. Τίποτα άλλο δεν έχει γίνει. Τα παρακολουθούμε μέρα - μέρα. Και ξέρετε γιατί; Γιατί έχουμε και την ευθύνη της συμμετοχής σε εκείνη την ψηφοφορία για τον ν.4366/2016. Μάλιστα αγόρευα εγώ. Επειδή έχουμε την ευθύνη, αισθανόμαστε κι απέναντι στους δικούς μας συναδέλφους και συντρόφους ότι δεν έπρεπε να κάναμε την υπέρβαση να ψηφίζουμε μαζί σας, όπως την έχουμε κάνει σε άλλα θέματα που αφορούν δικαιώματα - ενώ τούτοι εδώ δεν ψηφίζουν - και παράλληλα να βρεθούμε και χαμένοι γιατί κάναμε κάτι το οποίο η Κυβέρνηση έφερε για να κοροϊδέψει. Σας παρακαλώ πάρα πολύ. Δεν έχω καμμία διάθεση σε αυτά τα θέματα, όπως και στα θέματα παιδείας, εξωτερικής πολιτικής και άμυνας, να κάνω την αντιπολίτευση που κάνουμε για το κοινωνικό κράτος και την οικονομία. Είμαστε συνεργάσιμοι, αλλά πέραν από αυτά που σας λένε οι συνεργάτες σας, - γιατί κι εσείς είστε καινούργια, είστε όμως τρεις - τέσσερεις μήνες - προσέξτε τι είναι αυτά που λέτε εσείς. Και σας παρακαλώ πάρα πολύ, πάρτε μια καλύτερη ενημέρωση.
Κυρία Υπουργέ, έχετε τον λόγο για τη δευτερολογία σας.
Θα ήθελα να εξομολογηθώ το εξής. Θαυμάζω τη ρητορική σας δεινότητα, κύριε Λοβέρδο. Έχετε πολύ μεγάλη κοινοβουλευτική εμπειρία, σε αντίθεση με τη δική μου, που είναι, όπως είπατε, πολύ μικρή. Εγώ είμαι μία ταπεινή δούλη της αλήθειας, της δικαιοσύνης, της αξιοκρατίας και της ανιδιοτέλειας, κύριε Λοβέρδο. Αυτά που λέω δεν μου τα έχουν πει άλλοι, τα έχουμε ζήσει σαν πολίτες χρόνια τώρα, όταν βλέπαμε το Μέγαρο Μουσικής να του επιτρέπεται από τις προηγούμενες κυβερνήσεις να διογκώνεται, με τρόπο που δεν υπήρχε περίπτωση ποτέ να εξασφαλιστεί η βιωσιμότητά του. Ναι, το κρατήσατε ανοιχτό, αλλά δεν κάνατε τίποτα για να εξασφαλιστεί η βιωσιμότητά του. Εμείς, κάνουμε προσπάθειες, κύριε Λοβέρδο. Κι έχουν γίνει προσπάθειες και τώρα γίνονται προσπάθειες. Το ότι δεν καλύφθηκε το πλήρες χρέος, το οποίο εσείς είχατε αφήσει να δημιουργηθεί, προς τις τράπεζες, αυτό συνδέεται με τη δυνατότητα της Κυβέρνησης να δίνει από τον τακτικό προϋπολογισμό επιπλέον χρήματα. Ωστόσο, κύριε Λοβέρδο, χάθηκε το μέτρο τα προηγούμενα χρόνια. Και η ύβρις τιμωρείται. Εμείς αυτό προσπαθούμε να θεραπεύσουμε, βήμα - βήμα, σε στενή συνεργασία. Το Μέγαρο Μουσικής, όπως εντοπίσατε πολύ σωστά, δεν είναι μόνο το κτήριο, δεν είναι μόνο τα μάρμαρα, οι διάδρομοι και οι αίθουσες. Είναι οι άνθρωποι! Η προσπάθεια που γίνεται είναι αυτοί οι άνθρωποι να μην χάσουν τη δουλειά τους. Η μείωση των μισθών έγινε όπως έγινε σε όλη την επικράτεια και μάλιστα με ιδιαίτερη μέριμνα γι' αυτούς τους ανθρώπους. Επομένως, μην μας λέτε ότι δεν ενδιαφερόμαστε για τους ανθρώπους. Η πρώτη μας μέριμνα είναι για το προσωπικό, για τους καλλιτέχνες που θα βρουν εκεί δουλειά και θα εκφράσουν την τέχνη τους. Όχι, όμως, μόνο αυτό. Πέρα από το αξιόλογο πρόγραμμα το οποίο παρουσιάστηκε, - η καθυστέρηση ήταν λόγω του ανασχηματισμού - και είναι στα χέρια όλων των πολιτών, γίνεται μια πολύ ωραία παρουσίαση μεγάλης ποικιλίας και με συνεργασίες, υπάρχει φιλοξενία φορέων που είναι άστεγοι και που εκεί μπορούν να κάνουν τις πρόβες τους και να παρουσιάσουν το έργο τους. Επίσης, σε συνεργασία με τον Μίλτο Λογιάδη, αυτήν τη στιγμή ανοίγει το Μέγαρο στους νέους δημιουργούς, κάτι που δεν συνέβαινε ποτέ στο παρελθόν. Πάντα το Μέγαρο Μουσικής αξιοποιούσε τις ικανότητες των ήδη καταξιωμένων καλλιτεχνών. Αυτήν τη στιγμή το Μέγαρο μετατρέπεται σε φυτώριο μουσικών, φυτώριο χορευτών, φυτώριο ηθοποιών. Αυτό είναι μια πολύ μεγάλη αλλαγή στο πώς βλέπουμε το Μέγαρο Μουσικής. Επιθυμούμε αυτός ο χώρος να δοθεί στους πολίτες της Αθήνας και όχι μόνο σε αυτούς που παραδοσιακά παρακολουθούν την κλασσική μουσική ή είναι οι πιο καλλιεργημένοι συμπολίτες μας. Όσον αφορά το θέμα της τραγωδίας, επειδή ξέρετε ότι με αφορά ιδιαίτερα, επί χρόνια ολόκληρα όλος ο χώρος που ασχολείται με το αρχαίο δράμα, απορούσαμε γιατί δεν διδάσκεται η «Αντιγόνη» στα σχολεία, αλλά διδάσκεται από όλα τα έργα των αρχαίων τραγωδιών η «Ελένη». Αυτό σας το λέω γιατί το θέμα του περιεχομένου των σπουδών μάς αφορά πάρα πολύ. Ωστόσο, ας μην ξεχνάμε και πράγματα που έχουν γίνει λάθος τα προηγούμενα χρόνια. Σας ευχαριστώ.
Ευχαριστούμε πολύ. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και δύο συνοδοί εκπαιδευτικοί από το 18ο Γυμνάσιο Αθήνας. Η Βουλή τούς καλωσορίζει. Παιδιά, σήμερα παρακολουθείτε την τελευταία ερώτηση μιας διαδικασίας που λέγεται κοινοβουλευτικός έλεγχος. Δηλαδή, ο Βουλευτής κάνει ερώτηση σε έναν Υπουργό για κάποιο συγκεκριμένο θέμα που τον ενδιαφέρει και ο Υπουργός απαντάει. Σήμερα - όπως ακούσατε - το θέμα ήταν το Μέγαρο Μουσικής και η τύχη του, δεδομένου ότι βρίσκονται σε κρίση εδώ και καιρό, τα οικονομικά του και γενικότερα το μέλλον του. Σας ευχαριστούμε και εσάς και τους καθηγητές σας που έρχεστε επίσκεψη στη Βουλή. Είναι πολύ σημαντικό. Ολοκληρώθηκε, λοιπόν, η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.36΄ λύεται η συνεδρίαση για αύριο, ημέρα Παρασκευή 3 Φεβρουαρίου 2017 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.